google/wiki40b huggingface dataset:
Eiker

Eiker, også Eikerbygda eller Eikerbygdene, er et landskap i Buskerud fylke og et fellesnavn på kommunene Nedre og Øvre Eiker. En person fra Eiker kalles eikværing. Denne betegnelsen brukes også om dialekten her, som er typisk østlandsk med noen spesielle innslag.
De vestlige delene av Eikers berggrunn ble dannet i prekambrium (altså fra 700 millioner år tilbake helt fram til 4,5 millioner år siden) Dermed er grunnfjellet blant det aller eldste som fins i Norge, og er for det meste av gneis. I kambrium ble Eiker dekket av vann, som varte gjennom de neste periodene ordovicium og silur. Sjøen var da ikke dypere enn 100-130 meter. Av dyrene som levde på denne tida er det funnet mange fossiler, spesielt av trilobitter og snegler.
Landskapet består til dels av den frodige Eikerdalen, som strekker seg fra Modum i nord til Drammen i øst. Gjennom dalen renner Drammenselva. I områdene på hver side av den østlige delen av dalen finnes rike forekomster av orkideer. I sør renner Eikernvassdraget, som domineres av de sammenhengende innsjøene Eikern og Fiskumvannet. På begge sider av den dype og lange Eikern ruver skogskledte høyder som strekker seg opp til rundt 700 moh. Fiskumvannet er, i motsetning til Eikern, svært grunt. Området rundt deltaet der elva Dørja renner ut i Fiskumvannet, er et vernet fuglereservat.
Det fins bevis for at mennesker har levd her siden 8000 f. Kr. Tidlig i vikingtida var Eiker den vestlige delen av kongeriket Vingulmark. Noe senere ble det en del av kongeriket Vestfold.
Opprinnelsen til navnet Eiker er usikker. Både Øvre og Nedre Eiker har eikeblader i kommunevåpnene, men navnet kan like gjerne ha opphav i gamle variasjoner av ordet åker.
Eiker var tidligere en selvstendig kommune i Buskerud fylke, opprettet som Eger formannskapsdistrikt i 1837.
I 1843 ble en ubebodd del av Eger overført til Skoger formannskapsdistrikt, som samtidig ble en del av Larvik og Jarlsberg amt (Vestfold).
1. juli 1885 ble Eiker kommune delt i Øvre Eiker og Nedre Eiker. Eiker hadde ved delingen 11 531 innbyggere.
The Lord of the Rings Online: Mines of Moria

Unlock the Mines of Moria

Spillets nettside lar besøkende spille flere små nettspill for å låse opp skjult innhold. Så langt har de lagt til en trailer og tre bilder. Det er også mulig å legge inn en søknad om å få være med på en beta-test av spillet.

Fremtidige utvidelser

Jeffrey Steefel avslørte under presentasjonen av Mines of Moria at Turbine planlegger å lage en utvidelsespakke hvert år. Mines of Moria og dets fremtidige oppdateringer avsluttet Tolkiens første bok, Ringens brorskap, og begynner på To tårn som vil la spillere besøke Rohan og Dead Marshes.
Searching for Jerry Garcia

Searching for Jerry Garcia er D12s Proof sin første solosuksess. Musikkalbumet inneholder mange kjente gjester som Eminem, 50 cent, Method Man, B-real, Nate Dogg og King Gordy, men introduserte også mange nykomlinger. 
Under lagringstiden var planen at alle sporene skulle ha navn etter kjente døde artister, men dette ble ikke noe av. Det ble til slutt bare siste spor «Kurt Cobain» som hadde dette, i og med at det passet at i sporet tar Proof selvmord, noe den kjente rockeren gjorde selv i 1994.
Eleuterius

Bakgrunn

Under pave Anicetus (ca. 155-166) virket han, ifølge den samtidige kronikør Hegesippus, som diakon i Roma, og forble det under pave Soter, som han etterfulgte omkring år 174.

Pave

Hans tid som pave var kjennetegnet av relativ fred med romerske myndigheter, men av indre stridigheter blant de kristne i Roma. Enkelte kjetterske bevegelser hadde begynt å få innpass i byen, og blant annet erklærte Eleuterius at ingen mat som egnet seg som menneskeføde skulle foraktes av kristne; dette var sannsynligvis rettet mot manikeerne eller montanistene, som forbød sine medlemmer å spise kjøtt. 
I 177 eller 178 besøkte Ireneus av Lyon paven, som utsending fra biskop Pothinus. Menigheten der ble utsatt for harde forfølgelser, men hans hovedanliggende var striden med montanistene.
I Liber Pontificalis fortelles det at en britisk konge skrev til Eleuterius og ba om at det ble sendt misjonærer til landet. Paven skal ha sendt to prester ved navn Fugatius og Damian. Historikere mener nå at dette er en avskriftsfeil, og at det dreide seg om kongen i Britium i Mesopotamia (dagens Urfa i Tyrkia), Agbar IX. Det er kjent fra andre kilder at han ble kristen, og tidspunktet stemmer med at han kan ha skrevet til paven. At noen britisk konge skal ha skrevet og at misjonærer skal ha blitt sendt dit så tidlig er derimot usannsynlig.
Han er lenge blitt regnet som martyr, men den tidligste kilden for dette er Ado av Vienne som skrev om det i 858, og det kan derfor ikke festes lit til opplysningen. Han ble gravlagt på Vatikanhøyden. Hans minnedag er 26. mai.
Fernando Moner

Karriere

Fernando Moner startet sin profesjonelle karriere i San Lorenzo i 1986. Han har også spilt for Yokohama Flügels, Atlético de Madrid, Atlético Tucumán, Unión de Santa Fe, Huracán og Yokohama FC.
No Retreat, No Surrender

Handling

Jason Stillwell er en ung karatestudent som trener i sin fars dojo i Los Angeles. En kveld, like etter trening, blir skolen oppsøkt av medlemmer av et forbrytersyndikat som ønsker å inkorporere skolen sin egen kjeder av skoler. Syndikatet har som mål å ta over alle karateskolene i L.A. Da Jasons far nekter blir han angrepet og skadet av syndikatets kampsportmester – russeren Ivan Kraschinsky. 
Familien flytter så til Seattle der Jason får tilpassingsproblemer. En kveld opplever han imidlertid noe helt utenom det vanlige. Han får besøk av gjenferdet til sitt store idol, kampsportlegenden Bruce Lee. Han får grundig opplæring av mesteren og blir etterhvert så god at han kan utfordre forbrytersyndikatets brutale kampsportmester – Ivan Kraschinsky. Det blir så arrangert en kamp mellom den nye skolen og forbrytersyndikatets mester.

Anmelderne

No Retreat, No Surrender fikk blandet mottakelse av anmelderne. Flere mente den hadde hentet elementer fra Rocky og Karate kid.

Popularitet

Den innbrakte 4,7 millioner dollar på amerikanske kinoer og litt over 1 million dollar i Tyskland. Produksjonskostnadene var på ca $400 000.

I Norge

Filmen ble ikke satt opp på norske kinoer, men ble lansert på video i 1986 av In Video. Den ble relansert rundt 1990 av Egmont Film.
Skeiv Ungdom

Skeiv Ungdom er en partipolitisk uavhengig ungdomsorganisasjon for homofile, bifile, trans og andre skeive ungdommer under 30 år. Skeiv Ungdom ble stiftet den 6. august 2004 på Utøya i Buskerud etter å ha fungert som et ungdomsutvalg under Fri – foreningen for kjønns- og seksualitetsmangfold (da verer LLH).

Jafnaðr – Queer Youth Festival

Jafnaðr er Skeiv Ungdoms årlige sommerleir. Jafnaðr ble for første gang arrangert i 2005, men dens historie strekker seg tilbake til år 1999, da Ungdomsutvalget i daværende LLH Idag kjent som FRI - foreningen for kjønn og seksualitetsmangfold arrangerte sin første sommerleir som ble kalt for Homoøya. Etter at Skeiv Ungdom ble stiftet som en selvstendig ungdomsorganisasjon i 2004, skiftet sommerleiren over til å bli festival og ble kalt for Jafnaðr.
Ordet Jafnaðr (uttales «javnadr») stammer fra norrønt og henviser blant annet til likeverd.

Ungdomstelefonen

Ungdomstelefonen (UT) er en landsdekkende telefon-, chat- og meldingstjeneste for unge skeive. Ungdomstelefonen er i mange tilfeller førstekontakt for ungdom uten tilhørighet til organiserte tilbud for skeive, men blir også blant annet benyttet av helsepersonell, samt andre kontaktpersoner for ungdom, som trenger rådgivning.

RESTART

Restart er et program som blant annet brukes i skoler og for konfirmanter. Gjennom en rekke øvelser diskuteres hvilke mekanismer i samfunnet fører til at noen blir diskriminert, har mer makt enn andre, blir sett på som annerledes og så videre Prosjektet er drevet av frivillige samtaleledere.
Sotades

Levevis

Disse billene har larver som lever i død ved.

Utbredelse

Arten er bare kjent fra Molukkene.
Heteroponerinae

Utseende

Små til middelsstore, gule eller brunlige maur, ikke påfallende hårete. Hodet er forholdsvis stort, hos slekten Acanthoponera firkantet, hos de andre slektene mer avrundet. Fasettøynene er ganske små og runde, festet langt bak på hodet. Kroppen er nokså høyt hvelvet. Petiolus er en-leddet, og har vanligvis en tagg på ryggsiden.

Utbredelse

De fleste av artene finnes i Sør- og Mellom-Amerika, men slekten Heteroponera finnes også i Australia. Den merkelige arten Aulacopone relicta er beskrevet fra Aserbajdsjan.
Daniel (sang)

«Daniel» var en stor britisk slager. Den ble spilt inn på plate av Elton John i juni 1972. Den ble utgitt på single for DJM Records 26. mars 1973 og var også med på albumet Don't Shoot Me I'm Only the Piano Player samme år. Produsent var Gus Dudgeon.
Melodien var skrevet av Elton John og teksten var skrevet av Bernie Taupin.

Sangen

Bernie Taupin skrev «Daniel» inspirert av hendelser i Vietnamkrigen. Teksten (som innbefattet et vers i det opprinnelige utkastet som ble kuttet ut fra den ferdige versjonen) beskriver en fiktiv veteran som ble blindet som et resultat av krigen («Your eyes have died/but you can see more than I») og som reiste til Spania for å komme bort fra de som var rundt ham hjemme («Do you feel the pain/of the scars that won't heal ?»). De innbefattet hans yngre bror, ut fra hvis synspunkt historien blir fortalt.
««Daniel» hadde vært den mest feiltolkede sangen vi noensinne har skrevet», forklarte Taupin i tributtprosjektet Two Rooms.
«Historien var om en fyr som reiste tilbake til en liten by i Texas og som returnerte fra Vietnam-krigen. De priste ham da han kom hjem og behandlet ham som en helt. Men han ønsket kun å reise hjem, reise tilbake til gården og forsøke å komme tilbake til det livet han hadde levd før. Jeg ønsket å skrive noe som var positivt innstilt til de menneskene som kom hjem».
Melodisk og instrumentalt likner sangen meget på Elton Johns slager, «Little Jeannie», fra 1980.

Coverversjoner

Wilson Phillips utgav en coverversjon på albumet Two Rooms: Celebrating the Songs of Elton John & Bernie Taupin i [1991.
Bonnie 'Prince' Billy & Tortoise utgav «Daniel» på albumet The Brave and the Bold i 2005.
Det amerikanske alternativrockbandet Fuel har også utgitt en cover-versjon av sangen på albumet Something Like Human.
Den japanske ukulele-rockduoen Petty Booka utgav «Daniel» på albumet Blue Lagoon of Petty Booka.

Norsk versjon

Arve Sigvaldsen har skrevet en norsk tekst. På norsk bærer den også tittelen «Daniel».
Norgesrekordhistorikk på 100 m butterfly

Oversikt over utviklingen av norgesrekorder på 100 m butterfly for både langbane (50 meter) og kortbane (25 meter).
Oversvømmelsene i Kina 1931

Oversvømmelsene i Kina i 1931 anses, med unntak av pandemier som for eksempel svartedauden og spanskesyken, samt de verste hungersnødkatastrofene, som den dødeligste naturkatastrofen i historisk tid. Hvor mange som forulykket kjenner man ikke nøyaktig til, men vestlige kilder anslår at mellom 3,7 og 4 millioner mennesker døde.
Kina har gjentatte ganger blitt rammet av store flomkatastrofer opp gjennom tiden, der dødstallene kan ha kommet opp i hundretusener når de to kjempeflodene Yangtze og Huanghe har gått over sine bredder og brutt gjennom diker. Særlig ofte har flommene i Huanghe ført til store oversvømmelser. Dette har gitt elven tilnavnet «Kinas sorg».

Forløp

Katastrofen oppsto da elvene Huanghe, Yangtze og Huai flommet over sine bredder på forskjellige tidspunkt sommeren og høsten 1931. Det førte til katastrofale oversvømmelser.
I perioden 1928-1930 falt det uvanlig lite regn. Vinteren 1930-31 var imidlertid uvanlig snørik i det sentrale og det nordlige Kina, noe som førte til uvanlig heftige vårflommer, framfor alt i Huanghes dreneringsområde. Dette ble etterfulgt av en regnperiode som var svært intens med blant annet uvanlig mange tropiske sykloner. Bare i juli måned ble Sentralkina rammet av syv sykloner (mot gjennomsnittlig to i året). Langs Yangtze falt det på flere steder over 600 mm regn bare i løpet av juli måned. Resultatet av alt dette var enorme oversvømmelser av nevnte floder og deres bielver.

Huanghe

Som så mange ganger før i Kinas historie var områdene rundt Huanghes nedre løp de hardest rammede. Oversvømmelsene pågikk fra juli til november og antallet dødsoffer for selve oversvømmelsene anslås til å ha vært minst én million, ifølge noen beregninger dobbelt så mange. Regner man med alle som døde av følgeeffekter som sult og sykdommer var antallet kanskje så mange som fire millioner. Men tallene er usikre. De materielle skadene var uhyre, med ca 80 millioner mennesker hjemløse.

Yangtze og Huai

Flommen i Yangtze med bielver var verst i juli og august. Antallet døde ble av kinesiske myndigheter anslått til cirka 145 000, mens 28 millioner mennesker skal ha blitt alvorlig påvirket. Elvene Huai og Yangtze oversvømmet den daværende hovedstaden Nanjing, med enorme ødeleggelser som følge. Kvelden den 25. august brast dikene ved en innsjø, nær Keiserkanalen, som knytter Yangtze til Huanghe. Oversvømmelsen som fulgte skal ha ført til at cirka 200 000 mennesker druknet. Det brøt ut sykdommer som kolera og tyfus blant de overlevende. Koner og døtre ble solgt, og det ble rapportert om en rekke spebarnsdrap og tilfeller av kannibalisme.

Konsekvenser

I 1930-årene fulgte flere store flomkatastrofer og nasjonalistregjeringen begynte planleggingen av kjempedemninger i framforalt Yangtze for å forsøke å forhindre gjentakelser. Men den annen verdenskrig kom imellom, og selv om Mao Zedong anså at byggingen av De tre kløfters demning var høyprioritert, begynte ikke byggingen av den før i 1990-årene.
Purpurhodeand

Beskrivelse

Voksne purpurhodeender er 38-45 cm lange, med blått nebb og gule øyne.
Den voksne andrikken har et mørkt, purpurskimrende hode, sort bryst, lys
grå rygg, sort stjert og hvit underside.
Den voksne hunnen har et hvitt bånd ved nebbroten og brunt hode og kropp.
Purpurhodeand er mindre enn Bergand, som den ellers lett kan
forveksles med.  Purpurhodeand har også en annen hodefasong, med en spiss
bak på issen.

Atferd

Purpurhodeanda hekker ved myrpytter i Alaska og vestlige Canada,
på en skjermet plass på bakken nær vann.
Purpurhodeanda trekker sørover i flokker sent om høsten, og overvintrer
ved innsjøer, elver og skjermede kystfarvann langs vestkysten av
Nord-Amerika, sørlige USA og nordlige Sør-Amerika.  Finnes
oftere ved ferskvann enn Berganda.  Den returnerer til hekkeområdene
tidlig om våren.

Utbredelse

Arten finnes naturlig i:
Anguilla, Antigua og Barbuda, Aruba, Bahamas, Barbados, Belize, Bermuda, Canada, Caymanøyene, Colombia, Costa Rica, Cuba, Curaçao, Dominica, Den dominikanske republikk, Ecuador, El Salvador, Guatemala, Haiti, Honduras, De amerikanske Jomfruøyer, De britiske Jomfruøyer, Martinique; Mexico, Montserrat, Nicaragua, Panama, Puerto Rico, Saint-Barthélemy, Saint Kitts og Nevis, Saint Lucia, Saint Vincent og Grenadinene, Surinam, Trinidad og Tobago, Turks- og Caicosøyene, USA (Hawaii) og Venezuela.
Streiffugler er observert i: Danmark, Frankrike, Grønland, Guadeloupe, Irland, Jamaica, Japan, Nederland, Nord-Marianene, Portugal, Russland, Saint-Pierre og Miquelon, Spania (Kanariøyene) og Storbritannia.
Horisontal og vertikal skrift i Øst-Asia

Flere østasiatiske skriftsystemer kan skrives horisontalt eller vertikalt. Kinesisk skrift, japansk skrift og koreansk skrift kan orienteres i begge retninger. På den annen side skal tradisjonell mongolsk skrift og avledede systemer (som mandsjuisk skrift) skrives vertikalt.
Horisontal skrivemåte kalles på kinesisk hengpai (forenklet kinesisk: 横排; tradisjonell kinesisk: 橫排; pinyin: héngpái, «horisontal innretting»), på japansk yokogaki (横書き, «horisontal skriving», også yokogumi, 横組み), og på koreansk garosseugi (가로쓰기) eller hoengseo (횡서; 橫書).
Vertikal skrivemåte kalles på de samme språk zongpai (forenklet kinesisk: 纵排; tradisjonell kinesisk: 縱排; pinyin: zòngpái, «vertikal innretting»), tategaki (縦書き, «vertikal skriving», også tategumi, 縦組み), eller serosseugi (세로쓰기) eller jongseo (종서; 縱書).
Tradisjonelt er skrivemåten i de tre språk vertikalt i kolonner som følger på hverandre fra høyre til venstre (slik at hver ny kolonne følger til venstre for den forrige). Dette var praktisk både ut fra tegnenes strøkrekkefølge, og for høyrehendt bruk av kalligrafiens skrivepensel.
Når man skrev horisontalt, noe man stort sett bare gjorde ved plassproblemer er av estetiske hensyn, var den alminnelige skriftretning fra høyre mot venstre.
I moderne tid er det blitt stadig mer vanlig for de samme språk med horisontal skriving, og fra venstre til høyre (en vestlig innflytelse). Men vertikal skriving er fremdeles ofte i aktiv bruk i Japan, Taiwan, Hongkong og Macao.
Frit Danmark

Frit Danmark var en dansk motstandsgruppe  under Nazi-Tysklands okkupasjon av Danmerk som eksisterte fra 1942 til 1945. Frit Danmark var også navnet på gruppens illegale blad, som utkom første gang 22. april 1942.
Blant stifterne var politikerne John Christmas Møller, Aksel Larsen, og legene Mogens Fog og Ole Chievitz. Organisasjonen hadde bred forankring i det politiske spektrum, men kommunistene ble etter hvert mer framtredende. Organisasjonen var sentral i Frihedsrådet, som samlet og koordinerte de ulike motstandsgruppene i den danske motstandstanden.
Gruppen var samlet omkring utgivelse av bladet Frit Danmark (1942-1982), som i alle årene var redigert av Kate Fleron.
M142 HIMARS

High Mobility Artillery Rocket System (HIMARS) er et amerikansk rakettartillerisystem på hjul, utviklet av Lockheed Martin. Systemet ble utviklet på slutten av 90-tallet for US Army og kan skyte samme artilleriraketter som det beltebaserte M270 MLRS, men er lettere og mer mobilt og kan transporteres i en C-130.
Systemet er i bruk av den amerikanske hæren og det amerikanske marinekorpset, i Singapore, De forente arabiske emirater og Jordan.
Rue Taine

Rue Taine er en gate i 12. arrondissement i Paris. Gaten ble åpnet i 1888. Den ble oppkalt etter den franske forfatter Hippolyte Taine i 1894; før dette var den kjent som rue Proudhon prolongée.
Knetgummi

Knetgummi er velkjent blant tegnere som arbeider med kull og pastell. Det er vanlig solgt i firkantede blokker som har konsistens som kitt eller tyggegummi. Det består av naturlig leire som er gjort plastisk ved å blande med vaselin. I riktige blandingsforhold vil en kunne presse stoffet mot et papir uten å få fett- eller leireflekker.
Det trekker til seg kull- og krittstøv også nede mellom fibrene i papiret, men kan lett sette fettflekker og spor av tidligere oppsamlet materiale ved for intens bruk. I motsetning til plast- og gummiviskelær slites det ikke opp, og kan trekke opp nokså store mengder støv før det må skiftes ut. Det forandrer lite på papirstrukturen, siden det ikke skal gnis mot papiret.
Det er formbart, slik at en kan lage rull, eller spisse det til for å treffe på spesielle måter.
Fettfri loff-innmat er enda mer effektiv, og brukes ofte til å fjerne forurensninger fra gamle malerier.
August av Slesvig-Holsten-Sønderborg-Nordborg

Familie

I 1666 hadde hertug August ektet Elisabeth Charlotte (1647–1723), datter av Frederik, fyrste av Anhalt-Harzgerode, og enke etter Vilhelm Ludvig, fyrste av Anhalt-Köthen (1647–1723). Ved testamente delte han sitt sønderjyske len mellom sine to sønner, således at Joachim Frederik fikk gårdene på Als, Christian Carl dem på Ærø.
Svaneridderen

Svaneridderen er en fortelling fra middelalderen om en mystisk redningsmann som kommer i en båt trukket av en svane for å forsvare en jomfru. Hans eneste betingelse er at han ikke kan avsløre navnet sitt.
I dag er fortellingen best kjent som den til Lohengrin, sønn av gralsridderen Percival. Versjonen om Lohengrin utgjør plottet i Richard Wagners opera Lohengrin, basert på den middelalderske tyske romansen Parzifal av Wolfram von Eschenbach.
Fortellingen om svaneridderen ble opprinnelig knyttet til familien til Godfred av Bouillon, erobreren av Jerusalem i 1099, i den franske chansons de geste kjent som «korstogssyklusen».
Den andre versjonen av denne fortellingen er antatt å ha blitt skrevet av den normanniske trouvère Jean Renart.
I Brabant er navnet på svaneridderen Helias.
ISO 3166-2:SG

ISO 3166-2:SG er Singapores del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Singapore er det definert koder for fem distrikter.
Hver kode består av to deler, atskilt av en bindestrek. Første del er SG, ISO 3166-1 alfa-2-koden for Singapore. Andre del er to sifre (01–05).
Oppkomme

Oppkomme (fra norrønt uppkoma, det å komme opp eller fram) er en underjordisk vannåre som danner en bekk eller olle.

Annen betydning

I overført betydning nyttes oppkomme som begrep for å beskrive en kreativ person: «Hun er et oppkomme av ideer».
Central Region (Singapore)

Central Region er en av fem regioner i bystaten Singapore og den sentrale byregionen som omgir sentrum. Regionen omfatter 13,150 hekar med landområde, og inkluderer 11 Singapores byplanleggingsområder innenfor det sentrale område så vel som 11 andre utenfor det.
Selv om det sentrale område i sin natur er hovedsakelig kommersielt, spesielt i Downtown Core, inkluderer det også 335,400 boenheter. av ulike typer, som rangerer fra HDB leiligheter til mer eksklusive boenheter, slik som bungalower, som er et statussymbol fordi land er kostbart. Der er også 1000 hektar med grøntareal, inkludert parker, hager og andre rekreasjonssteder som er knyttet sammen av 19 km med parker, som er bygd for å gjøre området estetisk.
Oktoberreformene

Oktoberreformene er en fellesbetegnelse på forfatnings- og lovendringer i Det tyske keiserrike som ble gjennomført i oktober 1918, helt på tampen av første verdenskrig.
Lovendringene innførte formelt et parlamentarisk styresett i Tyskland. Myndighetenes målsetning var å vise fiendtlige naboland og sine egne revolusjonære at de var innstilt på fred og demokratisering. Den 9. november samme år fikk sosialdemokratene makten, og ledet deretter overgangen til republikk (novemberrevolusjonen).
Jun Mizuno

Karriere

Jun Mizuno startet sin profesjonelle karriere i JEF United Ichihara i 1993. Han har også spilt for Mito HollyHock.
Artonges

Befolkningsutvikling

Antall innbyggere i kommunen Artonges
Referanse: INSEE
Urædd

Kvinnefotball

Fotball for kvinner var en begrenset suksess i Telemark. I 2007 fantes ikke Urædd som kvinnelag, men Bamble Idrettsforening lå som beste lag i 2. divisjon. I 2008 tok Urædd over denne satsingen, og var blant favorittene til å rykke opp. De lyktes ikke, men endte på tredjeplass bak Eik-Tønsberg og Fossum. Året etter vant Urædd 2. divisjon, men tapte kvalifiseringsspillet mot Sola Fotball med 1-3 borte. Sola slo deretter Lillehammer KFK. I 2010 skjedde det samme, men da var det Avaldsnes som vant kvalifiseringen.
I 2011 ble de samarbeidsklubb med Røa. De fikk hjelp både fra deres spillere og fra andre toppseriespillere. Imidlertid gjentok historien seg, denne gangen var det Åsane Fotball som ble for sterke. I 2012 var jevnt mot Konnerud i serien, men Urædd vant serien for fjerde gang på rad. Også for fjerde gang kom Urædd til kvalifisering, og også for fjerde gang tapte de, nå var det Kaupanger Idrettslag som ble for vanskelige etter at Urædd tapte 1-2 for dem borte i den avgjørende kampen.
I 2013 var igjen Urædd opprykksfavoritt i 2. divisjon. Trenere var nå Martin Jøreng og Kurt Semb i tospann etter at Stein Rune Johansen ga seg. Laget innfridde favorittstempelet i en tett kamp mot Nanset. Urædd lyktes i kvalifiseringen å vinne borte, som hadde vært deres store hemsko, da de slo Raufoss 2-1. Hjemme slo de Haugar 2-0, og var dermed kvalifisert. Kurt Semb trakk seg deretter som hovedtrener, og Martin Jøreng ble eneste hovedtrener i 2014.
Urædd viste seg frem i 1. divisjon, der de tok en 3.-plass på første forsøk. Laget var nær opprykk, men tapte knepent hjemme mot Kongsvinger i siste serierunde, og gikk dermed glipp av kvalifiseringsplassen etter suverene Sandviken. På tross av god innsats, fikk ikke Jøreng fornyet kontrakten sin. Ny trener ble Margunn Haugenes.
Under Haugenes lyktes Urædd i å rykke opp til Toppserien 2016 og dermed bli det første laget fra Telemark i Toppserien.